Norsk Redaktørforening

Styremøte 2020-11-10 (Teams)

RKN

**Sak 2020-53: Prosjekt om mangfold i mediene**

# På strategiseminaret i september kom det forslag om at NR bør engasjere seg sterkere i økt mangfold blant norske redaktører og journalister samt bidra til økt bevissthet rundt kildemangfold i mediene, en naturlig vei å gå fra prosjektene «Slik drar du bra damer» fra 2006 og [«Redaktørjakten: En veileder i rekruttering av kvinnelige ledere»](https://www.nored.no/NR-dokumentasjon/Rapporter-og-veiledere/Redaktoerjakten-En-veileder-i-rekruttering-av-kvinnelige-ledere) fra 2016.

På strategiseminaret kom det også innspill om at Norsk Journalistlag kunne være en naturlig samarbeidspartner for NR i et mangfoldsprosjekt, både fordi redaktører oftest rekrutteres blant journalistene, at journalistlaget er viktige samarbeidspartnere hvis målet skal være økt bevissthet blant journalistene og fordi medlemmene i NR og NJ kan ha nytte av å dele råd og kunnskap som kan bidra til økt mangfold i journalistikken og mediebransjen.

Sekretariatet har etter strategiseminaret hatt et idemøte med ledelsen i NJ og i tillegg gjennomført et møte med NRKs nye leder for FleRe-prosjektet i NRK, Iram Ansari. FleRe er et rekrutteringstiltak som skal øke andelen medarbeidere i NRK med flerkulturell kompetanse. Vi har også invitert Ansari til å innlede om temaet mangfold på NRs høstmøte 11. september. På høstmøtet er planen i tillegg å gi informasjon om prosjektet.

Å bidra til økt mangfold i mediene kan bety å innføre tiltak med mål om å øke andelen journalister eller redaktører med flerkulturell kompetanse, men det kan også bety en økt bevisstret rundt at journalistikken er relevant og når fram til ulike grupper i samfunnet, eller at den enkelte redaksjon sikrer at de har kilder i ulike aldersgrupper, i ulike geografiske deler av dekningsområdet eller blant folk med ulikt politisk syn.

I første omgang foreslår NR-sekretariatet at det settes sammen en referansegruppe med personer i og utenfor mediebransjen med ulik mangfolds-kompetanse – for eksempel nevnte Iram Ansari, tilgjengelighetsekspert Kristoffer Lium i NRK, Majoran Vivekananthan, redaktør i Utrop som er en av få norske redaktører med flerkulturell bakgrunn, Ingeborg Heldal i KK og andre redaktører og journalister som særlig har erfaring med arbeid for å skape større mangfold i journalistikken. Med utgangspunkt i innspillene fra referansegruppen utformer NR og NJ et mål for prosjektet og forslag til ulike tiltak. Det kan være alt fra å utarbeide en veileder til redaktører som ønsker å øke bevisstheten rundt mangfold, til møter mellom skoleelever og journalister med flerkulturell kompetanse som forteller om sin vei inn i journalistikken. Prosjektet kan også kobles opp mot Pressens hus og bidra til aktiviteter der som kan nå ut til andre grupper enn de som vanligvis er storforbrukere av nyhetsmedier.

Også Mediebedriftenes Landsforening er igang med et mangfoldsprosjekt. De ønsker å bruke erfaringene fra mentorprosjektet som de har gjennomført sammen med Medienettverket og øke kompetansen i bransjen. Første steg fra MBLs side er å kartlegge mangfoldet i ulike mediehus med utgangspunkt i en undersøkelse om kjønnsbalanse i mediehusene. Hvordan denne kartleggingen skal foregå er ikke klarlagt ennå. Gjennom bransjerådet har NR og NJ informert om planene for et eget prosjekt og i tillegg åpnet for et mulig samarbeid mellom organisasjonene. Ingen av medieorganisasjonene kan avgjøre hvem som ansettes som journalister eller redaktører i de ulike redaksjonene rundt omkring i Norge. Men et samarbeid mellom NR og NJ kan øke bevisstheten rundt disse temaene blant medlemmene, samt tilby redaktørene og journalistene gode og oppdaterte verktøy som kan bidra til at journalistikken er relevant og når fram til flere grupper.

Forslag til vedtak: Styret er positiv til planene om oppstart for et mangfoldsprosjekt i samarbeid med Norsk Journalistlag. Sekretariatet kommer tilbake med prosjektplan i styrets møte i desember.